**Добрица Ћосић, „Корени”**

|  |  |
| --- | --- |
| **Уводни део** | Наставник подсећа ученике да се на овом часу наставља анализа романа „Корени” Добрице Ћосића.  Кратким и брзим питањима наставник проверава који су ученици прочитали роман (питања су дата у **прилогу**). |
| **Главни део часа** | Наставник је исписао имена главних јунака романа на табли. Анализа ликова и њихових односа започиње ликом Аћима Катића.  Ученици ће запазити да:  Главни лик и стожер свих догађаја у роману је Аћим Катић. Он је обликован према лику сељачких радикалских вођа који су представљали нову политичку снагу. Он је, истовремено, и представник сељачке, народне демократије која је снажна опозиција краљу и династији. Његова природа је природа човека који жели да све држи под својом контролом. Вукашина је послао у Париз, на струдије, да „целом свету” покаже какви су Срби, а пошто Вукашин скине шајкачу и гуњ и поред Сене се слика (пре)обучен у грађанско одело, отац га се одриче. Никада Аћим неће опростити ову Вукашинову издају, која се наставља његовом женидбом. Одрекао се и свог оца, Луке Дошљака, и своју породицу везује за мајчино име Катић, јер је она била удата за хајдука Василија. Његова жена рађа само два сина, и умире, а он сву своју љубав и енергију улаже у Вукашина, док Симка не роди Адама.  Вукашин је снажан, индивидуализован лик, али и представник сељачких синова који су се школовали у Европи и који су се не само генерацијски, већ и културно, сукобили са очевима. Он носи терет издајника и „оцеубице”, и представља интелектуалца окренутог европеизацији Србије. И он има својих мана и врлина: свађа се са братом око новца и наследства, тврдоглав је и одриче се оца, наизглед лако. Централни драмски сукоб овог романа упућен је управо на сукоб оца и сина, раскол између националне и патриотске свести и европеизиране, модерне културе коју доносе Србији млађе генерације.  Ђорђе носи печат јаловости. Он је представник новог, трговачког слоја, који представља једну од основних привредних полуга који вуку Србију напред. Као моћни богаташ, у чијим рукама све расте, он је моћан пред свима осим пред собом самим и пред својом женом. Своју јаловост он одавно препознаје, али и даље не жели да је призна. Када добије Адама, он га истовремено и мрзи и воли: и жели да умре и да га подиже. Кључне су сцене када га посматра у колевци, па га открива да би прехладио, па му купује мању гардеробу а Адам расте у –Толу Дачића.  Симка је особа у чијем се лику осликава положај жене на селу тога доба. Она је одабрана да настави лозу Катића, јер је Аћим бира као што би изабрао животињу: да је здрава, једра, да може да рађа синове. Нажалост, Ђорђе је јалов, па се цео њен свет своди на мучење око порода. Она је надничарска ћерка, али лако се прилагођава богатој кући Катића и постаје газдарица, а подаје се Толи Дачићу само да би постала мајка. Симка је жена која има унутрашњу снагу и спремна је да све истрпи зарад задовољења свог мајчинства, да преноћи у манастиру, да се пода другом мушкарцу, да воли. |
| **Завршни део** | Наставник обавештава ученике да на следећем часу настављају анализу романа. |

**ИЗГЛЕД ТАБЛЕ**

|  |
| --- |
| Добрица Ћосић  (1921–2014)  Корени  (Ката и Лука Дошљак)  Аћим Катић и Живана  Вукашин и Олга Ђорђе и Симка Тола Дачић    Иван и Милена Адам |

**Домаћи задатак**

**Одговорите на следећа питања у свеску из Српског језика и књижевности или у ворд документу:**

|  |
| --- |
| 1. Колико синова има Тола Дачић? 2. За који празник је Вукашин долазио кући? 3. Зашто Симку шаљу у манастир? 4. Чијом ћерком се жени Вукашин? 5. Зашто војска иде у Прерово? 6. Како се зове Симкина мајка? 7. Ко је Стево Чађевић? 8. Којој странци припада Аћим? 9. Зашто су сељаци Аћима звали Дошљак? 10. Како се звала Аћимова жена? 11. Како је завршена Аћимова буна? 12. Како се звао Аћимов отац? 13. Колико деце има Вукашин? 14. Чиме Аћим уцењује Ђорђа да остане у затвору? 15. Шта Ђорђе пита Симку на самрти? 16. Ко је наратор романа? 17. У ком месту у Србији се дешава радња романа? 18. Како се зове Толина супруга? 19. Шта се десило с Толиним близанцима? 20. Зашто моле Аћима да прекине свађу с манастиром? 21. Где се школовао Вукашин? 22. Зашто Ђорђе хоће да отера Симку? 23. После колико година брака је Симка затруднела? 24. Ко је Василије? 25. Какав је Аћим био према својој жени? 26. Где бежи Ђорђе кад Аћим диже буну у селу? 27. Ко је Чакаранац? 28. Какве „послове“ за Аћима обавља Никола? 29. С ким је Симка преварила мужа? 30. Када је Ђорђе коначно прихватио Адама за сина? 31. Да ли је Аћим више икада видео Вукашина? 32. Ко је Андра? 33. Да ли Ђорђе хоће да се жртвује за оца? 34. Како се Ђорђе понашао према Адаму? 35. Ко умире на крају романа? |